እቲ ሚኒሰተር ጉዳያት ወጻኢ ኣብ መደርኡ፡ ኣብ መንጎ ኤርትራን ኢትዮጵያን ድሕሪ ዝተበጽሐ ስምምዕ ሰላም፡ ኢትዮጵያ ኣብ ጉዳይ ሰብኣዊ መሰላት ብዙሕ ምምሕያሽ ከም ዝገበረት ጠቒሱ፡ ኣብ ኤርትራ ግና ለውጢ ከም ዘየለ ሓቢሩ። "ከምቲ ኣብ ኢትዮጵያ ዝተራእየ ተባዕ ስጉምትታት፡ ዛጊት ኣብ ኤርትራ ኣይተራእየን። በንጻሩ፡ እታ ሃገር ኸመይ ኣቢላ ንለውጢ ከም እተእንግድ ዘርኢ ዝኾነ ስትራተጂ የለን" ብምባል፡ እታ ሃገር ለውጥታት ክትገብር ክንጽውዕ ይግባእ ኢሉ። ኤርትራዊ ያፌት ዘርኡ ግና እዚ ንጽጽር ግቡእ ኣይኮነን እዩ ዝብል። "ኢትዮጵያ ንበይና፡ ኤርትራ ንበይና እያ። ኢትዮጵያ ናታ ሽግር ኣለዋ ናታ መገዲ ኣለዋ። ኤርትራ'ውን ናታ ሽግር ኣለዋ ናታ መገዲ ኣለዋ። ስለዝኾነ፡ ኣብ ኢትዮጵያ ተገይሩ ተባሂሉሲ ኣብ ኤርትራ ዝግበረሉ ምኽንያት የለን። ኤርትራ ብናታ ግዜ ከምቲ ህዝባዊ ግንባር ዝብሎ 'ኣብ ዝመረጽናዮ ቦታን ሰዓትን' እያ [ለውጢ እትገብር]" ይብል። ኣብ ኤርትራ ዝጥለብ ለውጢ እንታይ እዩ?
